Kiblat itu apa sih? Jelaskan dalam bahasa banjar ya

Kiblat (matan  nang baarti "ampah") adalah ampah nang dituju umat Islam dalam sawagian pamaknaan ibadah, tamasuk dalam sambahyang. Ampah naya manuju ka bangunan Ka'bah di Masjidil Haram, Makkah, Arab Saudi, nang manurut umat Islam adalah bangunan suci nang diulah dua Nabi, yaitu Ibrahim wan anak sidin Ismail. Maumpat kaparcayaan umat Islam, ampah kiblat ngini disuruh ulih Allah dalam Al-Qur'an, Surat Al-Baqarah ayat 144, 149, wan 150 nang diwahyuakan gasan Nabi Muhammad pada tahun ka-2 Hijriyah; sawalum naya Muhammad wan nang maumpati sidin Madinah bakiblat ka ampah Yerusalem. Suwalih gasan sambahyang, kiblat jua marupakan ampah baihram dalam haji, ampah wajah hiwan wayah disumbalih, ampah janazah saikung Muslim wayah dikubur, ampah nang dianjurakan gasan badu'a, lawan ampah nang dijauhi gasan bakamih, bahira, lawan buang dahak. Dalam rancangan masigit, rajin ada mihrab, yaitu relung pada salah sabuting tawing masigit gasan manunjukakan sisi nang mahadap ka kiblat. Pada paraktiknya, dipinandui dua cara mahadap kiblat, yaitu 'ainul ka'bah (pas banar mahadap Ka'bah) atawa jihatul ka'bah (kikira maarah ka Ka'bah kada harus pas banar). Kabanyakan ulama bapandapat 'ainul ka'bah wastu dituntut lamun kawa (misalnya di tampat Masjidil Haram wan parak situ), wan lamun kada jihatul ka'bah kawa digawi.

Sacara tiknis, makna kiblat nang pambanyaknya dipakai ilmuwan Muslim adalah ampah nang ditunjukakan lingkaran ganal pada bal dunia nang mahubungakan sabuting tampat lawan Ka'bah. ampah ini menunjukkan jarak pahandapnya nang kawa dijuhut matan tampat ngitu ka ampah Ka'bah. Makna ngini maulah kawa pahitungan (hisab) ampah kiblat pas banar pakai rumus trigonometri badasarakan pakai koordinat lintang wan bujur satampat lawan koordinat Ka'bah. Rumus trigonometri ngini jua mandasari pakakas bayut nang kaya aplikasi talipun pintar panunjuk ampah kiblat, wan gasan manyusun tabel-tabel nang kawa dipakai dalam alat bantu nang kaya kumpas kiblat. Suwalih ngitu, dalam dua kali satahun (yaitu 28 Mai pukul 12.18 Waktu Arab Saudi/17.18 Waktu Indunisia Tangah wan 16 Juli pukul 12.27 WAS/17.27 WITA) Ka'bah baandak pas di bawah matahari jadi bayangan banda tagak pada kadua wayah ngitu manunjukakan ampah kiblat.

Sawalum astronomi atawa ilmu falak dipinandui di Dunia Islam, umat Islam sawat jua mamakai bamacam cara gawi taradisiunal gasan manantuakan ampah kiblat, nang kaya maumpati kabiasaan sahabat Nabi, maumpati kaandakan cungul wan tinggalam banda langit, atawa ampah angin. Imbah masuknya karya-karya astrunumi Yunani, rumus-rumus matematis gasan manggagai ampah kiblat mulai dikambangakan ilmuwan Muslim, wan wayah abat ka-9 wan ka-10 cara-cara gawi nang satara lawan rumus kiblat mudirin sudah dihaga ulih bubuhan ilmuwan tamasuk Habasy al-Hasib, An-Nairizi, wan Ibnu Yunus. Awalnya, cara gawi matematis ngini dipakai basamaan lawan babagai cara gawi taradisiunal jadi kuta-kuta Muslim banyak baisi masigit lawan bamacam-macam ampah kiblat. Matan abat ka-18 wan ka-19 cara gawi panantuan kaandakan koordinat nang akurat sudah tasadia, sahingga mangawaakan pahitungan ampah kiblat sacara matematis lawan hasil nang tabujur dibanding sawalumnya. Tagal, masigit-masigit lawan bamamacam ampah kiblat lawas masih badiri di kuta-kuta bapanduduk Muslim sampai wayah ngini. Mamaraki misi antariksawan Malaysia Sheikh Muszaphar Shukor ka Satasiun Luar Angkasa I (ISS) wayah Uktubir 2007, muncul pembahasan mengenai ampah kiblat matan luar angkasa. Mananggapi pamintaan panduan matan Muszaphar, bubuhan ulama Malaysia maurutakan prioritas ampah nang kawa diumpati lamun kawa: 1) Ka'bah 2) "proyeksi Ka'bah" ka luar angkasa 3) Bumi 4) "ka mana haja". Bubuhannya jua manyambat pantingnya manambaiakan "napa nang kawa", sanada lawan pandapat babarapa pamikir Muslim lainnya.